
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea plăţii cotizaţiei anuale pentru anul 2007, ce decurge din calitatea României de stat - participant la Acordul multilateral de bază privind transportul internaţional pentru dezvoltarea Coridorului Europa – Caucaz – Asia, semnat la Baku la 8 septembrie 1998, cu care comisia noastră a fost sesizată în fond cu adresa Biroului Permanent nr.PL.X. 761 din 23 octombrie 2006.

	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea plăţii cotizaţiei anuale 

 pentru anul 2007, ce decurge din calitatea României de stat - participant 

la Acordul multilateral de bază privind transportul internaţional pentru dezvoltarea Coridorului Europa – Caucaz – Asia, semnat la Baku la 8 septembrie 1998
Cu adresa nr.PL.X. 761 din 23 octombrie 2006, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea plăţii cotizaţiei anuale pentru anul 2007, ce decurge din calitatea României de stat - participant la Acordul multilateral de bază privind transportul internaţional pentru dezvoltarea Coridorului Europa – Caucaz – Asia, semnat la Baku la 8 septembrie 1998.

La întocmirea raportului s-au avut în vedere avizele  Consiliului Legislativ, Comisiei de industrii şi servicii, Comisiei juridice, de disciplină şi imunităţi precum şi punctul de vedere al Guvernului.

Prezentul proiect de Lege are ca obiect de reglementare  aprobarea plăţii cotizaţiei anuale pentru anul 2007 ce decurge din calitatea României de stat participant la Acordul multilateral de bază privind transportul internaţional pentru dezvoltarea Coridorului Europa – Caucaz – Asia, semnat la Baku la 8 septembrie 1998, ratificat prin Ordonanţa Guvernului nr.20/2000, aprobată prin Legea nr.95/2000. Acordul de bază a intrat în vigoare pentru România la data de 2 iulie 2000.

Începând cu anul 2000-până în februarie 2004, Secretariatul Permanent CIG TRACECA a fost finanţat complet din fondurile Uniunii Europene.

În anii 2004 şi 2005 s-a aplicat schema finanţării mixte. Astfel, 85% din finanţare a fost asigurată din  surse ale Uniunii Europene, restul de 15% fiind acoperit de statele - participante la Acordul de bază, în părţi egale. Conform acestui calcul, fiecărui stat din cele 12, inclusiv României, i-a revenit o contribuţie de 7.000 euro.

Începând cu 2006, Secretariatul Permanent CIG TRACECA a trecut la autofinanţare. Statele participante au acoperit bugetul în baza unui sistem de finanţare comună, fiecărui stat  din cele 12, inclusiv României, revenindu-i o contribuţie de 50.000 euro.

În perioada 2-3 mai 2006, a avut loc la Sofia, Republica Bulgaria, ce-a de-a cincea Conferinţă Anuală a Comisiei Interguvernamentale TRACECA. Cu această ocazie CIG TRACECA  a adoptat şi Rezoluţiile Finale ale celei de-a cincea Conferinţe Anuale a Comisiei Interguvernamentale TRACECA. (Rezoluţiile finale) 
Rezoluţiile finale  reglementează aspectele legate de finanţarea activităţii SP CIG TRACECA, în conformitate cu clauzele Acordului privind finanţarea comună a Secretariatului Permanent CIG TRACECA între Guvernele Părţilor la Acordul multilateral de bază privind transportul internaţional pentru dezvoltarea coridorului Europa – Caucaz – Asia , semnat la ce-a de-a patra Conferinţă Anuală CIG TRACECA, la Baku, 21-22 aprilie 2005.

Astfel, în 2007, fiecare stat participant, inclusiv România, va contribui cu 50.000 euro, sumă ce se va achita până la 31 decembrie al anului curent (2006), dar nu mai târziu de 31 martie 2007.

La ce-a de-a cincea Conferinţă Anuală a Comisiei Interguvernamentale TRACECA, delegaţia română a fost de acord cu raportul financiar pe anul 2005 şi propunerea de buget pentru anul 2007.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 51 şi 52 din Regulamentul Camerei Deputaţilor doamna Popescu Irina, Secretar Naţional Adjunct din cadrul S.N. TRACECA.- Ministerul Transporturilor, Construcţiilor şi Turismului.

La lucrările comisiei au participat  23  deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 

Proiectul de Lege a fost adoptat de Senat în şedinţa din data de 16 octombrie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege privind aprobarea plăţii cotizaţiei anuale pentru anul 2007, ce decurge din calitatea României de stat - participant la Acordul multilateral de bază privind transportul internaţional pentru dezvoltarea Coridorului Europa – Caucaz – Asia, semnat la Baku la 8 septembrie 1998, în şedinţa din data de 14.11.2006, comisia propune supunerea spre dezbaterea şi adoptarea Plenului Camerei Deputaţilor a proiectului de lege în forma adoptată de Senat.

	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


  Expert 

Popescu Luminiţa

